text:
Umuvu winjiye mu Kigo Nderabuzima cya Kinigi wangiza byinshi
Umuvu w’amazi y’imvura wangije bimwe mu bikoresho byifashishwa mu kigo Nderabuzima cya Kinigi, giherereye mu Murenge wa Kinigi mu karere ka Musanze.
Iyi mvura yaguye mu ijoro ryo ku wa 29 Mata 2018, yateje umuvu winjiye muri iki kigonderabuzima wangiza ibikoresho byiganyemo ibyifashishwaga n’abajyanama b’ubuzima.
Mukasine Clemence umuyobozi w’icyo Kigo Nderabuzima avuga ko ayo mazi aturuka mu birunga, asanzwe yangiza ibikorwaremezo mu gihe cy’imvura agasaba ko hakorwa inyigo yo gukumira ko byazakomeza gutya.
Mukasine agira ati “Muri serivise z’umukozi ushinzwe abajyanama b’ubuzima n’isuku hangiritse ibikoreho byinshi birimo impapuro, ibitabo, ndetse n’amaraporo y’ibyo dukora buri munsi.”
Ngo kuba hari icyarokotse nuko aho atuye hegereye icyo Kigo Nderabuzima, akaba yarumvise imvura ibaye nyinshi mu ma saa saba z’ijoro ryo kuwa 30 Mata 2018 umuvu ukamusanga mu nzu, akihutira guhamagara abaforomo baraye izamu, abasaba guhungisha ibikoresho n’imiti kuko yabonaga ko amazi abinjirana.
Ati” Nkimara kubahamagara bahise bambwira ko amazi abagezeho bagerageza guhungisha bimwe mu bikoresho n’imiti hangirika ibikoresho byari mu cyumba cy’abajyanama b’ubuzima n’isuku .”
Kugeza ubu Ikigo Nderabuzima cya Kinigi gikomeje serivisi nyuma y’umuganda wahakorewe kuri uyu wa mbere basohora amazi n’icyondo cyari cyinjiye muri iyo nzu.


c: text/html

text:
Abana biyemeje gusubiza bagenzi babo mu ishuri
Abana bagize amahuriro akora ubukangurambaga ku burengenzira bw’abana mu karere ka Nyaruguru, biyemeje ko mu myaka ibiri nta mwana uzaba atiga.
Kuri uyu wa 29 Kamena 2016, ubwo amahuriro 8 y’aba bana yashyikirizwaga ibikoresho bizajya bibafasha mu bukangurambaga, bavuze ko bigiye kubongerera imbaraga, ku buryo mu myaka ibiri gusa abana bose bavuye mu mashuri bazaba barisubiyemo.
Ni ibikoresho birimo ibirangurura amajwi bahawe n’umushinga Children’s Voice Today (CVT), usanzwe ufasha aba bana mu kubongerera ubushobozi.
Mu bukangurambaga aba bana bakora, bazenguruka mu tugari two mu mirenge bakoreramo bashishikariza abana bataye amashuri kugaruka, ndetse banasaba ababyeyi bakuye abana mu ishuri kubasubizamo.
Aba bana bavuga ko mbere bakoraga ubukangurambaga bakoresheje amajwi yabo gusa bigatuma ubutumwa bagenera abana n’ababyeyi butagera kuri benshi bashoboka.
Nyinawumuntu Therese, wo mu Ihuriro Amariza ryo mu Murenge wa Nyabimata, avuga ko ibyuma birangurura amajwi bahawe bigiye kubafasha kujya bageza ubutumwa ku bantu benshi.
Agira ati ”Turizeza ubuyobozi bw’akarere ko mu gihe kitarenze imyaka ibiri yonyine, nta mwana uzaba akiri mirima y’ibyayi, bose bazaba barasubiye mu ishuri”.
Umuyobozi w’imirimo rusange mu Karere ka Nyaruguru, Innocent Nsengiyumva, avuga ko ibi bikoresho abana bahawe bizatanga umusaruro, abana bataye amashuri bakagaruka kuko ngo ushaka kwigisha umuntu amutumaho urungano rwe.
Ati ”Umwana iyo abwira undi mwana ibyiza byo kwiga abyumva kurusha uko yabibwirwa n’umubyeyi cyangwa umuyobozi.
Turizera rero tudashidikanya ko aba bana bafite uruhare runini mu kugarura abana mu ishuri”.
Aba bana bibumbiye mu mahuriro umunani akorera mu mirenge umunani y’Akarere ka Nyaruguru, bakaba bahawe ibikoresho birimo icyuma ndangururamajwi, kamera ifotora, ndetse n’ibindi bizajya bibafasha gutanga raporo z’ibikorwa bakora.

robotstxt: allowed

filter: keep


text:
Ibi yabimenyeshejwe kuri uyu wa 23/3/2017, ubwo IPRC-South yatangaga impamyabumenyi n’impamyabushobozi ku banyeshuri bahize kuva iri shuri ryatangira mu Ukuboza 2012.
Iki gihembo cyatanzwe ku nkunga y’ikigo cy’Abadage ReMa, Donatha yavuze ko kimushimishije kandi bimutunguye.
Yagize ati “Birantunguye, nibajije nti ariko se buriya birashoboka? Sinari nazi ko ari njye mukobwa wagize amanota menshi kurusha abandi.”
Yanavuze ko n’ubwo ataramenya ibyo azemererwa kwiga n’igihugu azigiramo, dore ko ubundi arangije amashuri ye mu ishami ry’ubwubatsi, ibyo azahabwa byose azabyiga abishyizeho umutima, areba cyane cyane ibyo Abanyarwanda batazi kugira ngo bizagirire u Rwanda n’Abanyarwanda akamaro.
Ubuyobozi bwa IPRC-South buvuga ko Donatha Kankindi azajya kwiga mu Budage, kandi ko ibyo aziga bazabiganiraho, ni ukuvuga hamwe na Kankindi ndetse n’ikigo ReMa.
Mu ishami ry’ubwubatsi biga ubwubatsi, ububaji, gusudira ndetse n’umwuga wa kanyamigezi (plumbing).
Donatha avuga ko byose yabyumvaga ariko ko akunda plumbing kurusha, ku buryo ari na yo yifuza gukomeza kwiga.
Uretse Donatha, hanahembwe n’abandi banyeshuri bitwaye neza kurusha abandi mu mashami uko ari ane yo ku rwego rwa Diploma (A1).
Hanahembwa uwitwaye neza kurusha abandi mu barangije muri porogaramu z’umwaka (VTC), ndetse n’uwabyaje umusaruro ibyo yize muri gahunda ya NEP (amahugurwa y’amezi atatu).
Abanyeshuri barangije ku rwego rwa diploma ni 468, naho abarangije ku rwego rwa VTC ni 626, ariko muri abo 1094, abakobwa ni 90 gusa.
Donatha atekereza ko akurikije ko imyuga ari ingirakamaro, abakobwa batari bakwiye kuyitinya kuko idakomeye na busa.
Umumaro wo kwiga imyuga unashimangirwa n’umuyobozi wa IPRC-South, Dr. Barnabé Twabagira, uvuga ko abize imyuga batavamo abashomeri nk’uko bigaragara mu bandi bize amashuri makuru.
Ati “mu banyeshuri twigishije, abarenga 80% babonye akazi.”
Bamwe ngo bagiye bakabona bagisoza amasomo yabo, kuko hari ibigo biza gusaba amazina yabo bacyiga, abandi na bo bagiye
bakabona nyuma, ariko hari n’abagiye bihangira imirimo.
Dukurikire ukanda kuri Like
Ibitekerezo ( 5 )
Mu byukuri KANKINDI Donatha najye twiganaga ariko mu byukuri afite ubuhanga butangaje kuko uretse guhiga abandi bakobwa n’umwana uzi kugena intego kndi agaharanira ko yayigeraho nk’uko yayigennye.Good luck KANKINDI!imana izakomeze kukurinda
Abayozi ba IPRC bamufashije nubona iriya burse barashishoje kuko Donatha,uretse n,ubuhanga bwo mu ishuri afite n,uburere.afite n ,impano y,ubusizi.amahirwe menshi kuri Donatha.
Uretse no kuba yarahize Abandi bakobwa,Donatha ni umwana ufite uburere ,usenga,kandi wabaye intyoza muri poesie,nibindi.Abayobozi barimo principal bamugeneye ririya shimo barashishoza cyane
Bjr, n’ukuri dushimiye IPRC iyo nkunga bateye uwo mwana w’umukobwa. Bravo
iyo iprc ndayishimye cyane yo IRA cyafite umuco,yewe kibogira polytechnic iyigireho kuko ni agahinda kuba abarangizayo babaye indashyikirwa bo na bourse babaha yemwe biragayitse rwose.gusa iprs south uri indashyikirwa rwose


text:
Igituma abagabo bashidukira abagore n’abakobwa bafite ibibuno binini
Ikibuno kinini, imwe mu mpamvu nyamukuru zishobora gutuma umukobwa/umugore akundwa cyane
Ni byo koko hari byinshi bigenda bivugwa ku bijyanye n’imiterere y’igitsinagore cyane cyane hitawe ku itandukaniro riri hagati y’imiterere y’umubiri w’umukobwa n’umusore. Nk’uko rero na none abagore bose usanga hari imiterere badahuje ugendeye ku bigaragara inyuma[forme], usanga hari umwihariko w’abagore bafite ibibuno binini bagira mu rwego rwo kwigarurira imitima y’abagabo kurenza abifitiye ibibuno bito.
Umuntu ashobora kwibaza impamvu y’iyi myitwarire iranga abagabo n’abasore iyo babonye ikibuno kinini, ariko iwaculove.com kuri iyi nshuro turagaragaza zimwe mu mpamvu nyamukuru zitera abagabo n’abasore gukunda byimazeyo abagore n’abakobwa bafite amabuno manini.
1. Ni kamere y’abagabo
Inyigo yakozwe na Gallup, umwarimu muri kaminuza ya Albany, yagaragaje ko muri kamere karemano y’abagabo harimo imyumvire yuko umugore cyangwa umukobwa ufite ikibuno kinini, aba ariwe wavamo umugore ubyara abana neza.
2. Biryoshya imibonano mpuzabitsina
Ku bagabo n’abasore benshi, iyo babonye umukobwa cyangwa umugore ufite amabuno manini kandi aremetse neza, nta kindi bahita batekereza uretse imibonano mpuzabitsina. Abagabo bumva ko umugore uteye atyo ashimisha cyane mu buriri.
3. Bumva ko amabuno manini ariyo afatika
Benshi mu bagabo babajijwe impamvu bakunda amabuno manini, ngo bavuze ko ikibuno kinini kiryoheye kugikorakora. Ibi ni kamere ya benshi mu bagabo kuko akenshi bashimishwa n’ibintu bibiri, aribyo Kureba no Gukoraho. Abagabo rero bashimishwa cyane no gukorakora ku kibuno kinini.
4. Amabuno manini aranepa
Mu gihe cy’imibonano mpuzabitsina, ngo abagabo banezezwa n’umugore ubyibushye cyane cyane ku kibuno kuko ngo bituma umugabo yumva ari kugwa ahashashe kandi hanepa neza cyane kandi hashyushye.
5. Abafite ikibuno kinini bakunze kuba abanyabwenge
Inyigo yakorewe muri kaminuza ya Oxford ngo yagaragaje ko abagore n’abakobwa bafite amabuno manini akenshi baba bafite n’ubwenge bwinshi kurusha abafite amabuno mato. Ibi ngo biterwa n’ibinure byinshi biba ku kibuno, bituma imisemburo yitwa Omega3, yiyongera cyane kandi ari nayo ituma ubwonko bukora neza cyane mu bijyanye n’ubwenge.
6. Bigaragaza umugora ufite ubuzima bwiza
Umugore cyangwa umukobwa ufite amabuno manini ngo bigaragaza ko nta kibazo cy’ubuzima afite, ndetse ngo abagore n’abakobwa bateye gutyo baba bafite ububasha bwo guhangana n’indwara nyinshi nkuko bitangazwa n’abahanga mu by’ubuvuzi.
7. Ikibuno kinini kiratigita
Benshi mu bagabo bakunda kujya mu tubyiniro no mu birori bitandukanye, usanga mu gihe bari kubyina bakunda kubyinana n’abagore cyanwa abakobwa bafite ikibuno kinini, ibi babikundira ko umugore cyangwa umukobwa umeze atyo iyo abyinishije ikibuno gitigita cyane maze bigatera akanyamuneza abagabo.
8. Ikibuno kinini ni ikimenyetso kiranga abagore
Akenshi iyo abanyabugeni bashushanya, iyo bagiye gushushanya umuntu w’igitsina gore, bibanda ku bice bibiri cyane ari byo Amabere, n’ikibuno kinini. Kugira ikibuno kinini rero ngo ni kimwe mu bigomba kuranga umugore n’umukobwa. Abagabo benshi bikundira abagore bafite ikibuno kinini kuko ari bo baberwa no kuba abagore, abenshi ngo ateye neza nk’igisabo.
Rimwe na rimwe umugabo ashobora kutita ku isura y’umugore cyangwa umukobwa umutambutseho, ariko agacyebuka ashaka kwitegereza amabuno ye. Ibi bigaragaza neza ko ntagushidikanya hari ibyiyumviro byihariye umugabo cyangwa umusore bagira iyo barebye cyangwa bakoze ku mabuno y’umugore cyangwa umukobwa.
These are mere presumptions.Imana yahaye abagore AMABUNO manini kugirango abafashe mu kubyara.Ni kimwe nuko yaduhaye ibituza binini kugirango tubashe gukora imirimo y’ingufu.Ubwiza bw’umugore cyangwa umukobwa,imana yabugeneye gusa umugabo bazabana officially.Kwishimisha muli sex,ni byiza cyane.Nicyo gituma imana yaduhaye sex.Ariko byemerewe gusa abantu bashakanye legally.Ikibabaje nuko abagore n’abakobwa bakoresha UBWIZA bwabo mu gusambana.Mujye mumenya ko abasambanyi bose,kimwe n’abajura,abicanyi,etc...ntabwo bazaba muli Paradizo (1 Abakorinto 6:9,10).Kwishimisha akanya gato hanyuma ukazabura ubuzima bw’iteka muli Paradizo,ni ugutekereza nabi.Imana yashyizeho umunsi w’imperuka,kugirango izice abantu bose bakora ibyo itubuza.Byisomere muli Ibyakozwe 17:31 na Yeremiya 25:33.Abantu basuzugura imana,Bible ivuga ko bameze nk’inyamaswa zitagira ubwenge,ziba zitegereje kubagwa (2 Petero 2:12).


text:
Uruhu rwacu rushinzwe kuturinda, ariko inshuro nyinshi ruhuriramo n’ibibazo bitandukanye nko gukomereka, ubushye, gusaza n’ibindi. Ibimerabimwe na bimwe ni umutungo mwiza wifashishwa mu kuvura uruhu, kimwe n’izindi ndwara zitandukanye.
Nk’uko bitangazwa na e-santé.fr, igihingwa kizwiho cyane kugira ubushobozi bwo kuvura uruhu, ni igikakarubamba, kikaba kinaboneka ku buryo bworoheye buri wese. Igikakarubamba ni igihingwa gifite amababi abyibushye, afite umushongi uhagije.
Iki gihingwa gifite intungamubiri zitandukanye ku rugero rwa 85% mu mushongi w’ikibabi, gishobora gukoreshwa ari kibisi, cyangwa se cyatunganyijwemo amavuta. Igikakarubamba kivura ububabare bw’ubushye, indwara nyinshi zitandukanye z’uruhu ndetse kikanarinda gusaza kwarwo.
Mu bucuruzi,haboneka ibicuruzwa byinshi bishingiye ku gikakarubamba. Icy’ingenzi ni gel itavangiye, ikorwa muri icyo gihingwa. Gusa gushakisha icyo gihingwa hagakoreshwa umushongi wacyo ni byo byiza kurushaho. Bisaba gusa gutema ikibabi, hanyuma uruhande rwatemweho rugashyirwa ku mubiri, cyane cyane mu gihe habayeho ubushye.
Ibindi bihingwa bigira uruhare mu ibungabungwa n’isana ry’uruhu cyane cyane nk’igihe habayeho ubushye bworoheje, ndetse n’ibindi bibazo ku ruhu, hari nka olive, akaba ari igihingwa kivamo ubwoko bw’amavuta bwinshi. Amavuta ya olive ashobora kugira uruhu rw’umuntu neza, cyane cyane uwitegera izuba cyane. Hari kandi na kola, na yo ikorwamo amavuta akiza uruhu. Hari ndetse n’igihingwa cya hysope.
Gusa, igikakarubamba ni cyo kiza ku isonga mu bihingwa bifasha uruhu, ndetse kikaba ari n’umuti ku ndwara zindi z’imbere mu mubiri.
http://www.izuba-rirashe.com
Igikakarubamba ku isonga mu bimera birinda uruhu
Uruhu rwacu rushinzwe kuturinda, ariko inshuro nyinshi ruhuriramo n’ibibazo bitandukanye nko gukomereka, ubushye, gusaza n’ibindi. Ibimerabimwe na bimwe ni umutungo mwiza wifashishwa mu kuvura uruhu, kimwe n’izindi ndwara zitandukanye.
Labels: ibimera, igikakarubamba, imiti, ubuvuzi gakondo, ubuzima


text:
Abasenateri bagize Komisiyo y’ Ubukungu n’ Imari ejo tariki 15 Gicurasi 2018 basuye akarere ka Rusizi bagiye kureba aho gahunda yo kugeza amazi meza ku baturarwanda igeze, aka karere kabagaragariza raporo yuzuyemo ibinyoma havamo umwe mu bashinzwe kugeza amazi ku baturage avuga ko iyo raporo ari intekinikano, ubuyobozi bw’ akarere bugeze aho burabyemera.
Umwe mu bayobozi UMURYANGO utabashije kumenya amazina ye ukora mu rwego rw’ akarere rushinzwe kugeza amazi meza kubaturage ‘District Water Board’ niwe wahishuye ko iyo raporo irimo ibinyoma.
Yagize ati “Ubwo twagize amahirwe y’ uko mwaje twagombye kubibabwira. Njyewe mpora kuri terrain buri munsi, ama BF menshi public yarapfuye, nta mazi ayageramo, amenshi ameneka mu nzira andi ku masooko. N’ imiyoboro 21 numvise bavuga ko habaho compteur kuri source ntazo”
Professeur Karangwa Chrysologue umwe mu basenateri bagize Komisiyo y’ Ubukungu n’ Imari mu mutwe wa Sena yabwiye itangazamakuru ko ibyo abayobozi b’ akarere ka Rusizi bakoze muri iyo raporo ari bimwe bita itekinika ngo sena y’ u Rwanda isanzwe ihura nabyo.
Yagize ati “Nabo ubwabo bageze aho bemera ko ibyo batugaragarije ari ibinyoma. Nibyabindi dusanzwe tuzi, duhura nabyo byo gutekinika. Inama ya mbere y’ ukuri twanabagiriye ni ukuvuga ngo tuzi aho dushaka kujya , iyo ni intego y’ umukuru w’ igihugu cyacu aho harazwi. Kugira ngo rero dushobore gukora gahunda y’ ibikorwa ni uko tumenya uko duhagaze ariko bikaba ari ukuri, nibwo tumenya ngo turakora iki kugira ngo muri iki gihe twihaye nk’ igihugu tugere kuri iyo ntego”.
Senateri Prof Karangwa Chrysologue yakomeje avuga ko akarere kabemereye ko kagiye kuvugurura iyo raporo.
Ati “Batwemereye ko bagiye kuyisubiramo nyuma yo kwemera ko ibyo batweretse ari ibinyoma byemezwa n’ abari kuri terrain n’ abo mu mirenge, nabo bageze aho barabyemera. Uhagarariye ubuyobozi yavuze ko bagiye gusubira hasi bakajya gukusanya ukuri kuri icyo kibazo”
Leta y’ u Rwanda yihaye intego yo kuba yamaze kugeza amazi meza ku baturarwanda bitarenze umwaka wa 2024. Igihe abayobozi b’ inzego z’ ibanze bakomeza gutanga raporo zirimo ibinyoma u Rwanda rwazibwira ko amazi meza yageze ku baturage bose nyamara atariko kuri.
Nsanzimana Ernest ni Umwanditsi mukuru w’Ikinyamakuru Umuryango. Yatangiye gukorera iki kinyamakuru muri Nzeli 2016, afite Impamyabumenyi y’Icyiciro cya Kabiri cya Kaminuza (A0) mu Itangazamakuru n’Itumanaho yakuye muri Kaminuza y’u Rwanda Ishuri ry’ itangazamakuru n’ itumanaho
Ngahoda! Ibyo bidindiza iterambere rwose nibisubireho! Hari akagari kamwe nzi katabamo amazi keretse niba barayabonye kdi kaba kumuhanda wa! Kamurehe
Jye ndi muri water &sanitation sector kuva mu mwaka wa 2010. nyamuneka ibibera muri uru rwego biragatsindwa. ujya kubona report frm wasac/mininfra ngo abanyarda bagezweho n’amazi meza ku kigereranyo cya 85%. Nyamara civil societies ndetse na private sector basanga ibyabo batekisiye bihabanye n’ukuri. Leta ikwiye kudufasha gukurikirana uru rwego. ibintu bikava muri za % bikajya mu bikorwa nyirizina. abakomeje kwemeza ubuyobozi ko amazi ari munange bakabibazwa.


text:
Umuhanzi Douglas Mayanja uzwi ku izina rya Weasel Manizo, wo muri Uganda afite abana barenga 30, akaba avuga ko impamvu nyamukuru yamuteye kubyara benshi ku bagore batandukanye, ari ukubera urukundo abakunda.
Mu kiganiro yagiranye na televiziyo yo muri Uganda, Weasel yabajijwe intego afite mu kubyara aba bana, asubiza agira ati “Njye nkunda abana cyane, n’ubwo waza iwanjye mu rugo uzahasanga abana, ntabwo nzira abana”
Uyu musore udatangaza umubare w’abana yabyaye,gusa akaba yemeza ko afite abagera batatu yakomeje avuga ko n’ubu hari abagore bakimusaba ko yabatera inda .
Mu mwaka wa 2016, ubwo Weasel yavugwagaho abana basaga 20, yarabihakanye avuga ko afite abana batatu Yagize ati “Mfite abana batatu kandi ndabazi, ntabwo mfite abana 20 nk’uko abantu babivuga”.
N’ubwo Weasel atajya yemera kuvuga umubare w’abana afite, ibinyamakuru byinshi byagiye bitangaza ko uyu musore ashobora kuba afite abana basaga 35 yabyaye ku bagore batandukanye bagera kuri 25 .


text:
UBUJYANAMA MUMATSINDA
Abagore basaga 300 buri kwezi bahabwa ubujyanama mu matsinda. Tubahumurize ifite abajyanama b’umwuga babiri. Ubujyanama batangwa bushingira ku muco nyarwanda no ku mahame mpuzamahanga y’ubujyanama mu ihungabana. Abahabwa ubwo bujyanama bakubiye mu matsinda atandatu.
Mu gihe bahabwa ubujyanama mu matsinda, abagore n’abakobwa basangira ubuhamya n’ibitekerezo byabo. Benshi muri bo amatsinda nirwo rubuga rwonyine baba babonye rwo kwisanzuramo no kuvuga ibibazo baciyemo n’ibyo bari gucamo bakanagirwa inama. Mu bujyanama mu matsinda abagore n’abakobwa biga uburyo bwo gukemura no guhangana n’ibibazo. Nanone kandi gusangiza abandi ibibazo no gutega amatwi bituma abagore n’abakobwa bo mumatsinda bubahana bakanafashanya.
UBUJYANAMA BW’UMUNTU KUGITI CYE
Umuhuzabikorwa wa Tubahumurize aba ahari buri gihe yiteguye kwakira no kugira inama ubyifuza buri wambere kugera kuwa gatanu. Umujyanama w’umwuga nawe araboneka mugihe cyose hari umukeneye. Buri cyumweru abagore basaga 15 bakirwa bakanafashwa mu bujyanama bw’umuntu kugiti cye aho babona amahirwe yo kwisanzura bakavuga ibyo batatinyuka kuvuga muruhame.


text:
Iki ni igikorwa cyabereye mu Ntara y’Uburasirazuba, Akarere ka Nyagatare, Umurenge wa Karangazi, Akagari ka Ndama, Umudugudu w’Akayange. MTN Rwanda yatashye ku mugaragaro ibyumba by’amashuri 3 yubatse muri ako gace mu rwego rwo gushyigikira Leta mu bikorwa remezo ndetse no gufasha abana b’u Rwanda mu guhabwa uburezi bufite ireme na cyane ko begerejwe amashuri, ikigo kitwa Group Scolaire Ndama.
MTN yatashye ibyumva by'amashuri yubatse muri Ndama
Nk’uko abayobozi batandukanye ndetse n’abaturage bo muri aka gace babigarutseho kenshi, abana bo muri Ndama kugera ku ishuri byabasabaga kubyuka saa kumi n’imwe za buri gitondo bakagera ku ishuri saa mbili hakaba n’ubwo basanga amasomo amwe yabacitse. Byageraga aho ababyeyi babo babajyana gusaba amacumbi mu baturiye amashuri ibyo bo bitaga kubaragiza. Hari abana benshi bagiye bava mu mashuri kubera kunanirwa kwihanganira gukora urugendo rurerure. Belancille Mutezimana, umubyeyi waganiriye n’umunyamakuru wa Inyarwanda.com yagize ati:
Mfite abana 2 biga hano, mbere kujya ku ishuri byarabagoraga kuko babyukaga saa kumi n’imwe za mu gitondo bakagerayo saa mbili zirenga. Gutaha bakavayo saa kumi n’igice bakagera mu rugo saa moya n’igice zirenga hafi saa mbili kubera ari kure. Hari n’ubwo bananirwaga kujya ku ishuri rwose burundu barushye. Aha rwose ni iminota 5 yonyine yaba ikirenga ku bari kure ikaba 15. Iyo bavuye ku ishuri bakurikirana amasomo yabo kuko bahagerera igihe, bagasubiramo amasomo bageze mu rugo kuko baba batananiwe nka bimwe bya mbere…Mbese ubona rwose ibi ari ingirakamaro cyane ku bana bacu.
Ababyeyi bashimishijwe no kuba abana babo biga hafi yo mu rugo
Umuyobozi mukuru wa MTN Rwanda, Bart Hofker yatangaje ko atatekerezaga ko ibi byumba bizagerwaho koko cyane ko baherukaga muri ako gace mu kwezi kwa 6 kwa 2017 mu gushyira ibuye ry’ifatizo kuri ibyo byumba. Yashimishijwe cyane no kubona amashuri yaruzuye, abana bayicayemo biga koko kuko atari aziko byashoboka. Bart Hofker yagize ati:
Inkunga twatanze ntabwo ari nini cyane ahubwo izi ni imbaraga za Leta. Uburezi ni ikintu gifite imbaraga kandi kigomba kongerwamo imbaraga. Uko uyu munsi ari umunsi mpuzamahanga wahariwe umugore, ni umunsi tuzirikana cyane. Ni yo mpamvu twanahisemo gushyigikira ihuriro ry’urugaga rw’abagore. Ubushize navuze ko nzagaruka, none nagarutse, nzongera nanagaruke cyane ko ibikorwa remezo biri gushyigikirwa cyane muri Nyagatare.
Bart Hofker, umuyobozi mukuru wa MTN Rwanda
Kuri uwo munsi mpuzamahanga wahariwe umugore kandi, MTN Rwanda yashyikirije ihuriro ry’urugaga rw’abagore inkunga ingana na Miliyoni esheshatu n’ibihumbi Magana atanu by’amafaranga y’u Rwanda (6,500,000 Rwf) mu gushyigikira uruhare n’uburenganzira bw’umugore cyane ko umuyobozi wa MTN ahamyako umugore agira uruhare rukomeye mu iterambere ry’umuryango.
Ubuyobozi bwa MTN bwahaye inkunga ihuriro ry'urugaga rw'abagore ingana na 6,500,000 Rwf mu kubafasha kwizihiza umunsi mpuzamahanga w'umugore
Bamwe mu bana biga kuri iri shuri bishimiye cyane iri shuri banahamya ko bizabafasha kwiga neza bakanatsinda. Hakizimana Olivier wiga mu mwaka wa 4 w’amashuri abanza muri G.S Ndama yagize ati “Tukiga Kayange twahagurukaga mu rugo saa kumi n’imwe tukagerayo saa mbili. Ariko ubu turashimira Perezident w’u Rwanda rwacu waduhaye aya mashuri kubera ubuyobozi bwiza na MTN yayatwubakiye kuko ubu uva mu rugo saa moya ukaba washyitse hano saa moya na 15 ubundi na 20 tukaba twatangiye amasomo.'
Yakomeje agira ati: "Bitewe n’uko twiga mbona dufite amahirwe yo kubasha gutsinda bitandukanye na mbere aho twasangaga amasomo abandi bayageze kure kuko hari kure twahageraga twakererewe…Abavuyo mu mashuri nibabanguke baze ku ishuri dore G.S Ndama iri hafi cyane ikigo kiratwegereye nta rwitwazo basubire mu mashuri.” N'ubwo amashuri yabegerejwe ariko, haracyari ikibazo cy'ubucucike bw'abanyeshuri mu byumba aho usanga ishuri ryigamo abana nka 83 mu gitondo na 85 nyuma ya saa sita. Ibyo bigatuma ku ntebe imwe hicaraho abanyeshuri 4 cyangwa 5 kugira ngo bose babashe kwicara.
Hakizimana Olivier yashimiye ababubakiye aya mashuri anahamagarira bagenzi be kugana ishuri kuko nta rwitwazo rundi ruhari
Iki kigo cya Groupe Scolaire Ndama kandi, si amashuri abanza gusa, gifite n’umwaka wa mbere w’amashuri yisumbuye. Uwitonze Yvonne wiga mu mwaka wa mbere w’amashuri yisumbuye yashimiye cyane Leta y’u Rwanda na MTN-Rwanda ku bufasha babahaye. Yagize ati: “Mbere nkiga muri Primaire nangitangira secondaire muri Karushuga, nagendaga amasaha abiri yose, ariko ubu kuko batwegereje amashuri twiga hafi, turashimira ubuyobozi bwiza. No mu myigishirize harimo itandukaniro kuko turiga neza tukabasha kuba twatsinda. Abaduhaye aya mashuri ndabashimira cyaaaaane cyane cyane cyane bikomeye. Ariko bazatuzanire n’andi na barumuna bacu bazabashe kwiga batabyigana.”
Abana biga mu Rwunge rw'amashuri rwa Ndama
Mu kiganiro n’abanyamakuru, Guverineri w’intara y’Uburasirazuba, Mufulukye Fred yatangaje ko uko imyaka igenda ishira ariko umugore arushaho gutera imbere, ibintu byo kwishimirwa cyane mu gihugu cy’u Rwanda. Yakomeje avuga ku by’ibi byumba by’amashuri ashimira cyane MTN Rwanda kubw'uruhare ikomeje kugaragaza mu iterambere ry'igihugu by'umwihariko mu ntara y'Uburazirazuba. Yagize ati:
Aka ni agace nta mashuri yari ahari byagoraga abana kugera ku mashuri. None ubu turabanza gushimira ingabo z’igihugu cyacu ko basanze imiryango ituye aha ikeneye amashuri cyane kuko bigaga kure cyane maze batwubakira ibyumba by’amashuri bitandatu, MTN nayo itwubakira ibindi byumba 3. Abana baracyari benshi mu cyumba cy’ishuri tugomba kongera ibindi byumba. Gusa iyi ntambwe irashimishije kuko batakiragizwa nk’uko byahoze, ntibakigenda umwanya muremure cyane kuko hari aho byageraga aho bakareka kujya ku mashuri…Ibindi bikorwa remezo bizaza byose ariko ni inzira byose ntibyakorwa mu munsi umwe. Ariko kandi byose bigendana n’ubushobozi bw’igihugu cyacu. Ikindi ni ugukangurira ababyeyi kwita ku isuku y’abana bikabafasha kwiga neza bafite ubuzima bwiza.
Mufulukye Fred, Guverineri w'Intara y'Uburasirazuba
Andi Mafoto yo muri iki gikorwa
Serivise zitandukanye za MTN zari ziri gutangirwa ahaberaga igikorwa
Ibyumba by'amashuri bitatu byubatswe na MTN Rwanda
Abayobozi ba MTN bishimye babyinana n'abaturage bo muri Ndama
Ni ibirori byitabiriwe n'abayobozi mu nzego zitandukanye
Ibyumba by'amashuri bitatu byubatswe na MTN n'ibindi bitandatu byubatswe n'Ingabo z'igihugu
Abayobozi mu nzego zitandukanye z'igihugu bitabiriye ibi birori
Umuyobozi mukuru wa MTN asuhuza abana biga mu rwunge rw'amashuri rwa Ndama
Abana bicara ku ntebe ari 3,4 cyangwa se 5 ku ntebe imwe
Aba banyeshuri ntibaragira umwambaro w'ishuri ubaranga
Abayobozi babonye ko bikwiye ko hazubakwa ibindi byumba kubera ubucucike mu mashuri
Ubwitabire bw'abantu bwari bwose
Amafoto: Iradukunda Desanjo_Inyarwanda Ltd.


text:
Uwonkunda Josiane, imfubyi ya Jenoside yakorewe Abatutsi muri 1994, isambu y’ababyeyi be yafashwemo ibibanza yijejwe kuyisubizwa amaso ahera mu kirere; mu batuyemo harimo n’urugo rw’umuyobozi w’Akarere wungirije ushinzwe imibereho myiza muri Gasabo.
Uwonkunda w’imyaka 22, Jenoside yakorewe Abatutsi mu mwaka 1994 yabaye afite imyaka itatu nyuma yaje kurerwa mu muryango i Kamonyi, mu 2006 yimukiye mu mujyi wa Kigali, aza kubwirwa n’umusaza wari uziranye na se ko wa se yari afite isambu mu Rugando mu murenge wa Kimihurura mu karere ka Gasabo.
Uwonkunda akigera aho isambu ya se iri yasanze yarubatswemo, ahandi harakaswemo ibibanza. Guhera muri 2010 atangira kuyikurikirana azenguruka mu buyobozi bamwizeza kuyisubizwa cyangwa agahabwa ingurane, ariko kugeza ubu ntibiracyemuka.
Mu batuye muri icyo kibanza harimo Nyakana Mohamed n’umugore we Uwimana Marie Louise, umuyobozi w’Akarere wungirije ushinzwe imibereho myiza y’abaturage mu karere ka Gasabo, Rugira Peter, Mukandutiye Sada, Itorero ry’abahamya ba Yehova naryo ryubatsemo riguze na Nyakana, Ndamira Emmanuel, Ntakirutimana Bradoc na Nsabimana Eric bategetswe gusubiza isambu ya Uwonkunda bitarenze ku italiki 30 Nyakanga 2012 ariko na n’ubu ntacyo arahabwa.
Mu bandi batuye mu kibanza cya Uwonkunda, ni Habiyambere Jean Ennock na Mukarwego Merry baragije kumwishyura.
Mu mpapuro zitandukanye IGIHE dufitiye kopi zigaragaza uko iyi mfumbyi yakurikiranaga ibye mu nzego zitandukanye, hari uruhererekane rw’amabaruwa asaba kumurangiriza ikibazo.
Josiane avuga ko kuba atarahabwa isambu y’ababyeyi be biterwa n’uko harimo n’umuyobozi w’Akarere ka Gasabo wungirije ushinzwe imibereho myiza, Uwimana Marie Louise, ati “ Ntabwo byoroha kurenganurwa mu gihe uwakurenganyije ariwe ugaruka ugatakira.”
Imwe mu mabaruwa asaba ko Uwonkunda asubizwa ibye, Umuyobozi w’Akarere ka Gasabo, Ndizeye Willy, yandikiye abantu umunani bafashe ibibanza mu isambu y’ababyeyi be ku itariki ya 23 Nyakanga 2012, yasabaga ko bagomba kuba bamwishyuye bitarenze ku wa 30 Nyakanga 2012.
Nk’iyandikiwe umugabo w’Umuyobozi w’Akarere ka Gasabo wungirije ushinzwe imibereho myiza yagiraga iti “ Bwana Nyakana Mohamed, nshingiye ku mwanzuro wabagize Komisiyo ishinzwe gukurikirana no gukemura ibibazo by’imitungo y’abana b’imfubyi za Jenoside yakorewe Abatutsi mu mwaka 1994, nejejwe no ku kwandikira ngira ngo nkumenyeshe umwanzuro komisiyo yafashe kuri icyo kibazo ngusaba gusubiza Uwonkunda Josiane ikibanza cye kubera ko utagaragaje uburyo wakibonyemo. Ikindi n’uko utabashije guha Uwonkunda Josiane ingurane yabwo hagendewe ku bwumvikane nk’uko Uwonkunda Josiane yabyifuje. Usabwe kubahiriza uyu mwanzuro bitarenze itariki ya 30 Nyakanga 2012, utabikora ukazakurwa muri icyo kibanza ku ngufu za Leta.”
- Uwimana Marie Louise, umuyobozi w’Akarere wungirije ushinzwe imibereho myiza muri Gasabo ufite umugabo uvugwa mu batarishyura imfubyi.
Ibyandikiwe Nyakana Mohamed, byanandikiwe abandi bafitanye ikibazo na Uwonkunda Josiane kumubera mu bya se.
Uwonkunda yandikiye Umujyi wa Kigali asaba ko wamufasha gusubizwa ibye, kuko Akarere ka Gasabo ntacyo kamufashije, harimo n’uwakamukemuriye ikibazo ukivugwamo, Umujyi wa Kigali usaba Akarere ka Gasabo gufasha iyo mfubyi igahabwa imitungo y’ababyeyi be vuba, ariko na n’ubu ntarayihabwa.
Uwonkunda asaba ko Akarere ka Gasabo kakerura kakavuga ko kananiwe kumucyemura ikibazo hakaba hakwifashishwa ubundi buryo nk’inkiko.
Uwimana Marie Louise, umuyobozi wungirije ushinzwe imibereho myiza y’abaturage muri Gasabo, ufite inyubako n’umugabo we Nyakana Mohamed yohereza ubutumwa bugufi bugira buti “Nifuzaga kugusaba ko wazaza ku karere kuko byaba byiza kurushaho kuko twakwifashisha n’impapuro hagasohoka inkuru nzima.” Ibi ariko dukurikije uruhererekane rw’amabaruwa dufitiye kopi yerekana neza imiterere y’ikibazo.
Ubwo IGIHE yavuganaga kuri telefone n’ Umuyobozi w’Akarere ka Gasabo, Ndizeye Willy, abajijwe icyatumye itariki yari yasabye ko Uwonkunda yaba yishyuwe, bikaba bitarakozwe, yasubije ko bo nk’Akarere bari bashyizeho umunsi ntarengwa ariko abaregwa nabo baza gusaba kurenganurwa ati “ Ntabwo abantu bari gusaba ko barenganurwa ngo duhite dushyira imyanzuro mu bikorwa.”
Ndizeye avuga ko nubwo hakomeje kugaragara amananiza yo kumwishyura ko Uwonkunda agomba kwishyurwa ku byo se yasize, ati “Bamugora batamugora imitungo ni iye.”
- Ibaruwa Umuyobozi w’Akarere ka Gasabo yandikiye abagomba kwishyura Uwonkunda


text:
Guhora wumva ushaka gukora imibonano mpuzabitsina, ni ibintu rimwe na rimwe byizana mu buzima haba ku gitsina gore cyangwa ku gitsina gabo ariko hakaba n’igihe biza bitewe n’ibyo umuntu aba yiriwemo. Bityo rero, mu gihe utabashije kumenya uburyo wakwirinda mu gihe ubishatse, nibwo usanga bishobora kukuzanira ingorane mu buzima bwawe mu gihe utabicungiye hafi. Ibi kandi bishobora kugukurikirana mu gihe wageze mu rugo rwawe bikagutera guhora uca inyuma uwo mwashakanye mu gihe atari hafi yawe.
Nkuko tudasiba kubagezaho inama nyinshi zifasha mu buzima bwa buri munsi, hano turakugezaho kandi ibintu 7 by’ingenzi ushobora gukora ubundi ukirinda ibyo byiyumviro byo guhora wumva ushaka gukora imibonano mpuzabitsina ndetse wirinda n’icyatuma ejo cyangwa ejo bundi wicuza mu buzima bwawe.
1. Menya kuyobora ubwonko bwawe
Mu bisanzwe, ubwonko bugira imbaraga zitagira umupaka hanyuma twe tukaba abanebwe bo kubugenga (kubuyobora). Nyamara kandi, nta byiyumviro ubwonko butakayoboye mu gihe ubukoresheje aho kugukoresha. Niba utayoboye ibitekerezo byawe cyangwa ibihe urimo, bizagutera ikibazo cy’igihe cyose ndetse unibagirwe ko wigeze unagira icyo utekereza. Ubwonko ni kimwe mu gikoresho gikwiye gukoreshwa cyane bituma wowe usabwa kubukoresha neza mu buryo bukwiye.
2. Gabanya gutekereza ku binjyanye n’imibonano mpuzabitsina
Niba uhora utekereza ku binjyanye no gukora imibonano mpuzabitsina cyangwa kuyo uheruka gukora, uzahora wumva ushaka gukora n’ubundi imibonano mpuzabitsina. Uko ukomeza gutekereza ku binjyanye n’imibonano mpuzabitsina, ni nako ukomeza kwiyibutsa uburyo biryoha kuyikora bityo urufunguzo nta rundi ni ukureka gutekereza cyane ku binyanye n’imibonanao mpuzabitsina.
3. Kora ikintu cyatuma uhuga
Niba ukoze ikintu cyatuma uhuga kandi ukunda, kizatuma ubwonko bwawe bwibagirwa ibinjyanye n’ibyiyumviro byo gukora imibonano mpuzabitsina ubundi ukumva utekanye. Niba ubwonko bwawe buyobowe yewe n’umubiri n’ibyiyumviro nabyo bizaba ari hoya. Niba ukunda gukina imikino, yikine, niba ukunda umuziki wumve kandi niba ukunda filimi zirebe. Urufunguzo ni ukumenya kwigenga wowe ubwawe.
4. Rekeraho kureba Filimi z’imibonano mpuzabitsina
Ikintu ubundi abantu bashatse gukora imibonano mpuzabitsina bakunze gukora baziko ari cyiza, ni ukureba filimi z’imibonano muzabitsina, njye nibaza uburyo ibyo bintu bishobora kubafasha gushira ubwo bushyuhe bafite, icyo nakubwira cyo ni uko uba uri kwiyangiza mu bwonko birenze, ahubwo niba wumva ugiye muri ibyo bihe, yobora ubwonko bwawe neza ubundi ujye kure y’izo filimi.
5. Irinde ikintu icyo aricyo cyose ikirimo ibintu bimeze nk’imibonano mpuzabitsina
Amashusho y’indirimbo buriya rimwe na rimwe zikururira abantu gukora imibonano mpuzabitsina cyane cyane ku gitsina gabo. Niba uri kureba amashusho y’indirimbo z’irimo abakobwa bambaye ubusa, nta gihe uzigera ujya kure y’ibyiyumviro byo kumva ushaka gukora imibonano mpuzabitsina, ibyiza ni uko warekeraho kureba ayo mashusho arimo ibintu binjyanye n’imibonano mpuzabitsina.
6. Gerageza gufata igihe kinini uri kumwe n’abandi bantu
Ubundi ibyiyumviro byo gukora imibonano mpuzabitsina akenshi biza mu gihe uri wenyine. Niba uri wenyine, nta kintu uri gukora cyangwa uri gutekereza ku bindi bintu bifite akamaro, ntibizagutwara igihe kinini ngo utangire utekereze ibintu bijyanye n’imibonano mpuzabitsina. Fata igihe kinini uri kumwe n’abandi niba uziko udashobora kuyobora ibyiyumviro byawe.
7. Kora imyitozo
Gukora imyitozo inyuranye, ni kimwe mu bintu ntashidikanywaho bishobora kugufasha kujya kure y’ibyiyumviro by’imibonano mpuzabitsina . Imyitozo n’akazi gakomeye gatuma ibitekerezo na buri gice cyose cyawe cy’umubiri gihora gihuze “busy” igihe kirekire nyuma yo gukora iyo myitozo. Gerageza gukora imyitozo igihe wumva ushatse gukora imibonano mpuzabitsina kandi ntawe wizeye mwayikorana by’umwihariko mu gihe ukiri ingaragu.
Daniel MUKESHIMANA/Umubavu.com


text:
UBUTEGETSI BW’IGITUGU BUHIRIMA BUTE, BUHIRIKWA N’IKI ?
Nelson Mandela ati : » Kwibohoza bitangirira mu mutwe ».
Mu kiganiro mpaka radio Itahuka yagiranye na Padiri Thomas Nahimana (taliki ya 28/11/2015), umukandida ku mwanya wa Perezida wa Repubulika mu matora ya 2017, hagarutswe ku ihinduka ry’ubutegetsi muri 1959 nk’icyitegererezo cy’ibishobora kuba mu myaka iri imbere. Hari uwahamagaye ari muri Kanada agira ati “Kayibanda kuba yarageze kuri iriya revolisiyo ni ukuba ababiligi baramurwaniye”. Umutumirwa mukuru we, Padiri Thomas, yagiraga ati umurimo wakozwe na bariya bayobozi, Kayibanda na bagenzi be, ni uwo gushimwa no gufataho icyitegererezo. Nzinduwe no kugira ngo turebere hamwe uko ubutegetsi buhirima, muri rusange, ndetse tunarebe uko ubwa cyami bwahirimye muri 1959, byadufasha kumva ibiri imbere.
1. Urugendo rwa politiki.
Mu gusobanura isano hagati ya politiki n’ubutegetsi, reka nifashije ibyanditswe n’umuhanga Jean Hakorimana, umwarimu mu gihugu cya Espagne, muri Kinyamateka numero 1852 yo muri Nyakanga 2015. Yaragize ati, “mu bumenyi bwa politiki (science politique), politiki ni igikorwa cyose gikorewe mu ruhame, kigamije guha isura imigendekere y’umuryango n’igihugu muri rusange. Ibi bivuze ko ibyo abantu bakora mu mbere bamaze kwegekaho urugi bititwa ibikorwa bya politiki, kabone n’aho byagira ingaruka mu migendekere yayo…Politiki itangira ku myumvire y’umuntu umwe cyangwa bake, bikazabyara impaka, abantu bakagenda biyegeranya bakurikije aho buri wese ahagaze, bikazakura bikabyara amashyirahamwe, amashyaka, amatora n’amategeko. Akenshi ibi by’amashyirahamwe n’amashyaka ni byo abantu bita politiki. Nyamara uru rwego rwa politiki ntirwagerwaho hatabanje ziriya ntambwe zibanza. Dufate urugero mu mateka y’Amerika. Mu myaka ya za 1960, abirabura baho ibihumbi n’agahumbagiza bigabije imihanda bamagana amategeko yabavanguraga. Nyamara imbarutso yatanzwe n’igikorwa cy’umugore umwe witwa Rosa Parks. Umunsi umwe, mu ruhame, yanze kwimukira umuzungu ku ntebe yo muri bisi, nk’uko amategeko y’ivangura yabiteganyaga”.
2. Itandukanyirizo hagati ya politiki n’ubutegetsi.
Mu kugereranya politiki n’ubutegetsi, uyu musesenguzi abigereranya mu buryo bwumvikana neza. “Ugereranyije politiki n’ubutegetsi, wavuga ko urubuga rwa politiki rugarukira ku mpaka mu bitekerezo n’ibyifuzo. Ubutegetsi bwo ni intambwe ituma umwe muri benshi bajyaga impaka yegukana ubushobozi bwo gushyiraho amategeko agenga bose. Kugira ngo bigerweho, ababona ibintu kimwe bishyira hamwe bagafata ubutegetsi mu nzira zinyuranye, yaba amatora cyangwa ingufu. Ubutegetsi ni bwo butuma ibitekerezo bihinduka amategeko, kandi ayo mategeko akagenga bose, ababyibonamo n’ababirwanya. Nyuma y’iyi ntambwe, izo mpande zombi zikomeza kugaragarira mu bari ku butegetsi n’abatavuga rumwe na bo (opozisiyo).
Aho demokarasi itaniye n’igitugu, ni uko demokarasi igena umwanya ibikererezo bitari ku butegetsi bikomeza kwigaragarizamo mu ruhame. Yemera ko ibitekerezo bitari ku butegetsi bikomeza kubyara ibikorwa bya politiki, ku buryo na byo umunsi umwe bishobora kuzagera ku butegetsi. Naho igitugu cyo, gicungira ku muryango ngo ibitekerezo bitari ku butegetsi bitabyara ibikorwa bya politiki (bitajya mu ruhame), ahubwo bigume gusa mu nzu no mu mutima wa buri wese. Nyamara igitugu ntigishobora gusiba burundu ibitekerezo badahuje. Icyo gikora gusa, ni ukubuza ko bijya ku karubanda mu nzira iyo ari yo yose, ngo bitabyara ibikorwa bya politiki. Mu yandi magambo, igitandukanya demokarasi n’igitugu, ni uko muri demokarasi, nyuma yo gutera intambwe yo gufata ubutegetsi (binyuze mu matora), politiki irakomeza. Urubuga rwo kujya impaka z’ibitekerezo ntiruhagarara. Naho mu miyoborere y’igitugu, ugeze ku butegetsi ahita afunga urubuga rwa politiki”.
3. Icya mbere kiranga ubutegetsi ni uko nta wifuza kuburekura. Ikibazo ni Inzira zo kubukomeza.
Muri kamere y’ubutegetsi, nta muntu ubufata agamije kuburekura. Ibi hari uwo byatungura, ariko reka nisobanure. Ubutegetsi bushobora kugirwa n’ishyaka cyangwa umuntu. Ishyaka riba rifite umurongo rigenderaho. Riba ryifuza ko ibyo bitekerezo byaryo byazayobora igihugu ubuziraherezo. N’iyo ubutegetsi bufitwe n’umunyagitugu, aba ashaka kuzaburaga umwana we cyangwa agatsiko ke (nk’igihe bufitwe n’itsinda rya gisirikari). Muri rusange, igitandukanya demokarasi n’igitugu ni inzira zinyurwamo mu kugumana ubutegetsi:
• Muri demokarasi, ufite ubutegetsi aharanira guhora imbere mu kugeza abaturage ku byo bashima kuko ari bo babutanga. Ikindi muri demokarasi, ushaka kuramba ku butegetsi areba inzira amategeko yateganyije. Niba wenda manda zemewe umuntu umwe ari ebyiri, agategura umukandida mushya azamamaza nyuma yazo.
• Mu butegetsi bw’igitugu ho, ubufite aburindisha intwaro kabone n’aho abaturage baba batamushaka. N’iyo hateganyijwe inzira zimuha nyirantarengwa, aca mu kigunda, mu kibunda no mu myobo ngo akunde abugumeho. Mbese nk’ibi byogeye muri Afurika byo guhindura Itegeko Nshinga.
Mu yandi magambo, muri demokarasi, uguma ku butegetsi si umuntu ni ibitekerezo. Ibitekerezo bya politiki biharanira kuguma ku butegetsi ariko abantu babisegasiye bo bakagenda bahinduka. Ikindi kiranga ubutegetsi bwa demokarasi, ni uko ubugumishwaho no kuba ari wowe ukorera abaturage kurusha abandi. Iyo habonetse ugutambutse, aragutsimbura, ugasubira kwisuganya mu myumvire n’imikorere, nyuma ukazagaruka kwiyereka abaturage. Igitugu aho gitandukaniye na demokarasi ni uko aha ho ibitekerezo atari cyo gikuru. Si ibitekerezo biharanira kuguma ku butegetsi, ahubwo ni abantu. Bashobora no kugenda bahindura ibitekerezo, igikuru ni uko bo badahinduka. Icya kabiri ni uko ikigumisha ku butegetsi atari ukurusha abandi gukorera abaturage, ni ingufu z’amoko anyuranye.
4. Icya kabiri kiranga ubutegetsi ni uko nta wishimira abatavuga rumwe na we.
Turetse no ku butegetsi bw’igitugu, no muri demokarasi nta wishimira opozisiyo. Ndetse iyo ayibonye urwaho arayisenya. Urugero rutari kure twarufatira mu Bufaransa. Ubwo Sarkozy n’ishyaka UMP bari ku butegetsi, bakoze ibishoboka byose ngo abo batavuga rumwe b’abasosiyalisti bacike intege. Barabanje ab’inkwakuzi muri bo ariko na none b’inkundarubyino nka Bernard Kushner barabiyegereza babaha imyanya, ariko banaboneraho barabacuyura muri politiki. DSK (Dominique Strauss Khan) byagaragaraga ko ashobora kuzabahagama mu matora bamushukishije kuyobora ikigega cy’imari (FMI) umutego umutsinda yo (ndavuga gupfa mu bya politiki). N’ahandi ni uko abantu batabyitaho, ubonye urwaho abo abatavuga rumwe na we ntabarebera akari urutega. Gusa muri demokarasi bikoranwa ubwenge n’uburere, nta rugomo n’amahane.
Muri make, ufite ubutegetsi burya aba afite ingufu nyinshi ku buryo ubundi abatavuga rumwe na we batahangana na we kabiri batarasenyuka. Impamvu opozisiyo ikomeza kubaho ikwiye kumvikana.
5. Kuki se opozisiyo zibaho mu gihe abafite ubutegetsi baba batazicira akari urutega.
Opozisiyo ibeshwaho n’impamvu imwe: kuko ari AMABURAKINDI. Ni ukuvuga ngo no muri demokarasi iyaba byashobokaga bayizimya burundu. Muri demokarasi, ikiyigira amaburakindi ni amategeko n’imyubakire y’inzego bihamye. Umwanya wayo uba warateganyijwe ku buryo n’uri ku butegetsi akinishije kurengera amategeko yamucura inkumbi. Yakoresha amayeri cyangwa akitwaza ukutareba kure kw’abagize opozisiyo, akaba yababibamo urumamfu, ariko nta na kimwe yakora hanze y’amategeko. Muri make, muri demokarasi opozisiyo ibaho kuko irengerwa n’amategeko, ndetse n’umuco wa politiki muri rusange ukaba waramaze kuyishingira igiti.
Mu butegetsi bw’igitugu ho biragoye. Nta muco wa politiki uhaboneka washingira igiti opozisiyo ngo ikore mu mudendezo. Akenshi nta n’amatageko aba ahari, n’iyo ahari ntiyubahirizwa. Ni yo mpamvu akenshi kuba muri opozisiyo (kutavuga rumwe n’abari ku butegetsi) byitwa amazina nko kugambana, kudakunda igihugu, kubiba amacakubiri n’ibindi.
Igitangaje ariko, ni uko no mu butegetsi bw’igitugu opozisiyo itajya ibura. Wenda bayica intege bakanayitega imitego yose ishoboka, nyamara ntibiyivanaho burundu. Aha rero ni ho hari ibanga rikomeye.
6. Kuki opozisiyo ishoboka mu butegetsi bw’igitugu.
Niba twavuze ko muri demokarasi ubutegetsi bwemera opozisiyo by’amaburakindi kuko amategeko yayishingiye igiti, mu butegetsi bw’igitugu ho ibintu biragoye. Ubutegetsi bw’igitugu bwemera opozisiyo ku mbaraga (ntihagire uwumva iza gisirikari). Imbaraga ziri amoko menshi: imyigaragambyo, kugumura abaturage, guha ubutegetsi akato (non collaboration) n’ibindi. Ku muhero w’uru rutonde, na za mbagara za gisirikari wazishyiraho. Akenshi iyo ubutegetsi bukoresha ingufu za gisirikari, amaherezo biratinda na opozisiyo ikazageraho ikabyiga. Ni bya bindi ngo ukoze hasi yibutsa umusazi ibuye.
Muri make rero, urugero rwo gushyigikirwa n’abaturage, ingufu zo kwishyira hamwe no kubuza ubutegetsi amahwemo, ni cyo cyonyine gishingira igiti opozisiyo. Iyo ibyo bibuze, bayiniga itaranavuka. Imbaraga z’abaturage abenshi ntibazi uburemere bwazo. Zirusha uburemere izindi zose, ndetse n’iza gisirikari. Iyo abaturage bageze aho bavuga bati turanze, ubutegetsi bw’igitugu n’aho bwaba bukomeye gute buba bwamaze guhirima. Byaragaragaye mu minsi ishize. Za Misiri, za Tuniziya n’ahandi si uko abategetsi baho batagiraga intwaro. Ariko umunsi abaturage bagize bati turanze, bararashe nyamara baratsindwa.
7. Umunzani hagati y’imbaraga za opozisiyo n’iz’ubutegetsi ugendera ku mahame ane.
1. Iyo ubutegetsi bufite imbaraga kandi na opozisiyo ikaba ari uko ibibona: opozisiyo icisha make ikayoboka.
2. Iyo ubutegetsi bufite imbaraga nyinshi ariko opozisiyo yo yibwira ko ari nke: opozisiyo iraburwanya byarimba ikanabuhirika.
3. Iyo ubutegetsi bufite intege nke nyamara opozisiyo yo yibwira ko bukomeye: opozisiyo icisha make ikayoboka.
4. Iyo ubutegetsi bufite imbaraga nke kandi na opozisiyo ikaba ibizi: opozisiyo iraburwanya byarimba ikanabuhirika.
Ziriya mpamvu enye uzitegereje urasanga zubakiye ku byo abantu bemera. Hari ibyo abantu bemera bitariho bikabatsikamira, hari n’ibiriho banga gushyiramo ukwemera bakabitsimbura. Ikigenga ibintu si ikbaraga z’ubutegetsi ahubwo mbere na mbere ni uko opozisiyo ibubona. N’iyo bujegajega ariko opozisiyo yo yibwira ko budahangwarwa iratinya igahora yimunyamunya. Ni yo mpamvu ingoyi ya mbere mbi iba mu mutwe, kwibihora kwa mbere na ko kugahera mu bitekerezo. Uwashingira ahangaha byamufasha kumva byinshi byahise, ibiriho n’ibizaza:
-Impamvu FPR ihoza ku munwa ko ngo ari akataraboneka n’indahangarwa kuva ngo isi yaremwa.
-Icyatinyuye ba Kayibanda bagahangara ubutegetsi bw’umwami muri 1959.
Edmond Munyangaju
(Biracyaza).


text:
Ishami ry’Umuryango w’Abibumbye ryita ku buzima OMS mu magambo ahinnye y’igifaransa, rirahamagarira abantu cyane cyane abakuze gufata amafunguro atarimo umunyu na potasiyumu byinshi kuko bishobora kubatera ibibazo.
Mu itangazo OMS uherutse gushyira ahagaragara, ukangurira abakuze kurya amagarama y’umunyu atarenze atanu na garama eshatu n’igice za potasiyumu ku munsi.
Inkuru ya VOA (Voice Of America) ivuga ko uyu muryango mpuzamahanga wita ku buzima utanga izi nama nka bumwe mu buryo bwo kugabanya ingaruka ziterwa n’umunyu mwinshi, zirimo umuvuduko w’amaraso ukabije na wo ushobora gutera indwara z’umutima.
Bimwe mu biribwa bibonekamo potasiyumu birimo ibishyimbo, ubunyobwa, imboga n’imbuto.


text:
Inkuru musanga kuri
Shikama in ENGLISH
1. Uwo mutwe uri hejuru ni uwo inyandiko ndende y'amapaje 6 yanditswe na kibonamaso wari wibereye mu nkambi y'i Kibeho muri 1995 igihe ingabo za FPR zitwaga RPA zicaga impunzi, agakora akazi katoroshye ko kubara imirambo akageza ku bihumbi bitanu!( 5000), akavura inkomere, agatoragura impinja mu bihuru no mu mwanda, agatoragura abana bamwe ari bazima abandi barashwe na RPA, agakura impinja zigera ku ijana(100) zapfiriye ku migongo y'ababyeyi bazo, agatwara inkomere mu modoka no muri kajugujugu azijyana ku bitaro by'i Kigali na Butare
Ararangiza avuga ati :
"FPR yaduhaye isaha ntarengwa yo kuba twakuye abantu mu nkambi mbere ya sa sita, twinginga abantu baratunanira; nyuma ya saa munani niho badutegetse kuva mu nkambi batangira kurasa ku bantu. Icyo nzicyo nubwo tutabashije gukiza abo bantu bose, iyo tutahaba nk'abatangabuhamya, RPA iba yarishe umuntu wese wari muri iyi nkambi rugikubita."
Turabibutsa ko iyi nkambi yarimo abantu bagera ku bihumbi ijana na makumyabiri( 120,000. )
Ibyabereyemo tuzabikomeza kubibagezaho vuba aha:
2. Hasi y'iyi nyandiko murahasanga ALUBUMU y'Amafoto yafashwe n'undi mutangabuhamya wari uhibereye
Icyitonderwa: mwihanganire inyandiko uko yasotse ku rupapuro, biraturuka ku kubahirza amabwiriza ya nyirayo ko igomba gusoka nkuko yasotse imeze mu kinyamakuru cya gisirikare cya Australia.
NKUSI Yozefu
shikamaye.blogspot.no
Shikama ku Kuri na Demukarasi (SKUD)


text:
Ikorwa ry’ubwo bukangurambaga ryavugiwe mu muhango wo kwibuka Jenoside yakorewe wabereye mu Ishuri Rikuru ry’Ubumenyingiro rya INES-Ruhengeri.
Umuyobozi Mukuru ushinzwe Ubushakashatsi kuri Jenoside muri CNLG, Dr Gasanabo Jean Damascene, yavuze ko iyi gahunda yateguwe mu rwego rwo gufasha urubyiruko kwandika ku mateka mabi u Rwanda rwanyuzemo kugira ngo atazibagirana.
Yagize ati “Iyi gahunda yo gukangurira no kwigisha urubyiruko kwandika ku mateka ya Jenoside yakorewe Abatutsi mu 1994 izatuma aya mateka adashobora gusibangana n’umwana wavuka uyu munsi yakura akayasanga, bikazamubera isomo ryo kurwanya icyatuma byongera kubaho; bizanadufasha guhinyuza abagikora inyandiko z’ibinyoma zigamije gupfobya no guhakana Jenoside. Nta wundi ukwiye kudutanga ngo yandike amateka yacu kandi aritwe tuyazi neza kuko twayabayemo kandi n’abazifashishwa ni abanyarwanda gusa.”
Biteganyijwe ko ubu bukangurambaga buzatangira ku wa 9 Gicurasi 2018, iminsi 100 yo kwibuka ikazarangira bugeze mu mashuri makuru na za lkaminuza zose mu Rwanda.
Abanyeshuri bagaragaje ko bafite ubushake bwo kuzandika ku mateka ya Jenoside.
Ngabo Jean Claude wiga muri INES-Ruhengeri yagize ati “Nibyo koko tujya dukora ibikorwa byo kwibuka Jenoside yakorewe Abatutsi ariko ntibihagije tugomba no kubishyira mu nyandiko tukabisangiza n’abandi hirya no hino ku isi, agahoraho n’abana bazadukomokaho bakazayasanga. Iyi gahunda rero izadufasha kubishyira mu ngiro ubushake burahari igisigaye ni ukubishyira mu bikorwa.”
Umuyobozi w’Akarere ka Musanze, Habyarimana Jean Damascene, we yijeje ubufasha ku bazagaragaza ubushake mu kwandika ibitabo ku mateka ya Jenoside.
Yagize ati “Iyo amateka yanditswe ntashobora kwibagirana, abantu barayahererekanya agahoraho. Niyo mpamvu natwe nk’ubuyobozi bw’akarere twijeje inkunga yose ishoboka ku muntu uzifuza kwandika igitabo ku mateka ya Jenoside yakorwe Abatutsi mu 1994. Ibimenyetso byarabungabunzwe ku buryo buhagije n’uwakwifuza inkunga y’amafaranga nayo izaboneka, ibishoboka byose bizakorwa.”
Kwandika ukuri ku mateka ya Jenoside yakorewe Abatutsi ni imwe mu ntwaro mu kurwanya abayihakana cyangwa abayipfobya, bikanakoma mu nkokora abagifite ingengabitekerezo mbi.


text:
N’ubwo ubusambanyi buri ku isonga mu gusenyuka kw’ingo nyinshi, hari ibindi bintu bitanu nabyo biri gusenya ingo.
1. Inshuti mbi : Inshuti mbi zisenya urugo mu buryo bubiri :
- Zikubwira amagambo y’ubujajwa, y’ibihuha adafite gihamya nawe kubera kuzizera ukayemera ukayagenderaho nta perereza ryimbitse ukoze.
- Zizi ibyawe byose, zizi intege nke zawe n’amakosa yawe zikabiheraho zitereta uwo mwashakanye zikamugutwara.
2. Umwanya : Muri iki gihe abantu benshi barahuze kuburyo batabona umwanya uhagije wo kwita kubo bashakanye.
3. Irari : Umuntu urarikira ibyo adashobora kubona, iyo abonye umutunzi umutereta bituma ahita amusanga akareka uwo bashakanye.
4. Gutera inda : Iyo umusore n’umukobwa bakubaganye kandi badakundana, umukobwa bikamuviramo gusama, bituma bihutisha gahunda y’ubukwe bagashyingiranywa. Ariko iyo hashize igihe ntibatinda kubona ko bibeshye kuko batangira kuryana bagasenya urugo rwabo.
5. Urukundo ruke : Mu guhitamo uwo mwashingana urugo iyo utagendeye ku rukundo ahubwo ukagendera ku bintu bimwe na bimwe nk’amashuri, ubutunzi, ubwiza,.. hari igihe usanga waribeshye ku muntu bikakuviramo gusenya.
Ibintu 5 bisenya ingo muri iki gihe
N’ubwo ubusambanyi buri ku isonga mu gusenyuka kw’ingo nyinshi, hari ibindi bintu bitanu nabyo biri gusenya ingo.


text:
Abaskuti ni abatwarafarasi bo mu bihe tugezemo: kimwe n’abakurambere babo bo mu bihe bya kera, Abaskuti bafite itegeko bubahiriza, itegeko rirangwa n’umuco w’ubutwari n’ubupfura, ubuvandimwe no gufasha abandi.
Hambere mu bihugu by’iburengerazuba, abatwarafarasi bari umutwe w’ingabo zirwanira ku mafarasi, kandi buri mutwarafarasi akayobora itsinda ry’ingabo zirwanira ku butaka. “Mu bihe by’amahoro, umutwarafarasi yarahagurukaga, akagenda, akajya iyo atazi, agiye gushaka uwo yafasha: yatabaraga abantu bose bakeneye ubufasha, by’umwihariko abagore n’abana bari mu kaga. Icyo gihe akitwa umutwarafasi cyangwa se imfura ibuyera. Kimwe nabo, abasirikare bayoboye nabo bagiraga iyo migenzereze; igihe cyose babaga biteguye kugoboka uwaburabujwe. Abatwarafarasi ba kera bari abatware mu gihugu, abasirikare babo bakababera intasi (éclaireurs)”.
Abatwarafarasi bari bafite umuco mwiza wa gipfura wo gufasha no kugoboka abakene bahuye nabo
Dore uko itegeko ry’abatwarafarasi ryari riteye:
Byanditswe : tariki ya 25 Kanama 2017 saa 11:07:47, ubu
, : 328
Uwabitangaje : Robert Makuta


text:
Musenyeri Welby yahise yerekeza i Gahini ashyira ibuye ry’ifatizo ahazubakwa ibikorwa bitandukanye by’umurage w’ububyutse mu Rwanda n’ubukerarugendo bushingiye kumyemerere ya Gikiristo i Gahini mu Karere ka Kayonza.
Biteganyijwe kandi ko ku Cyumweru azifatanya n’urubyiruko rwo mu Itorero Angilikani rwiga muri za Kaminuza mu giterane kibera muri Paruwasi ya Kibagabaga kuva kuri uyu wa 17 kikazarangira ku wa 19 Gashyantare 2017.
Azanasura ishuri rya Kigali Anglican Theological College aho azatera akanyabugabo abanyeshuri baryigamo ndetse n’ubuyobozi bwaryo.
Itangazo ryatanzwe n’Ubunyamabanga bw’itorero ry’Abangilikani mu Rwanda rivuga ko Musenyeri Welby azaba ari mu Rwanda kuva ku itariki ya 18-21 Gashyantare 2017.
Welby amaze kugera mu Rwanda inshuro ebyiri ariko yerekeza mu bindi bihugu.
Itorero ry’Abangilikani ryageze mu Rwanda mu 1925, rifite icyicaro i Gahini. Mu 1936 hatangiye andi matorero muri Uganda, Burundi, Kenya , Repubulika Iharanira Demokarasi ya Congo na Australia.


text:
Perezida w’ agakiriro Nzabahimana Ferdinand
Abakora imirimo itandukanye yiganjemo iy’ububaji, ubudozi n’ubusuderi baravuga ko ibikorwa byabo bidindizwa no kuba hari bagenzi babo bagikorera hirya no hino mu mirenge y’Ákarere ka Karongi bigatuma batabona abakiriya. Abo banyabukorikori bavuga ko igihe abo bazaba baje bakabiyungaho bazibumbira mu makoperative bagakorera hamwe inyungu ikiyongera.
Aka gakiriro usanga kiganjemo ibikorwa by’ubudozi n’ububaji, abagakoreramo bavuga ko mbere yo kukazamo(...)
Perezida w’ agakiriro Nzabahimana Ferdinand
Abakora imirimo itandukanye yiganjemo iy’ububaji, ubudozi n’ubusuderi baravuga ko ibikorwa byabo bidindizwa no kuba hari bagenzi babo bagikorera hirya no hino mu mirenge y’Ákarere ka Karongi bigatuma batabona abakiriya. Abo banyabukorikori bavuga ko igihe abo bazaba baje bakabiyungaho bazibumbira mu makoperative bagakorera hamwe inyungu ikiyongera.
Aka gakiriro usanga kiganjemo ibikorwa by’ubudozi n’ububaji, abagakoreramo bavuga ko mbere yo kukazamo hari bagenzi babo bakoranaga mu bice bitandukanye ariko bo batigeze bitabira kuza gukorera mu gakiriro. Cyakora bamwe mu badozi bakavuga ko babona ubwitabire bwiyongeye gukorera hamwe hari icyo byafasaha.
Mukarwema Clementine akorera umurimo w’ubudozi muri ako gakiririo kuva muri Werurwe umwaka wa 2017, agira ati “Biratandukanye n’aho twakoreraga icyo utazi wegera mugenzi wawe ukamubaza”. Ku kijyanye n’abakiliya avuga ko batarahamenyera ngo abona biyongera uko iminsi ishira. Agira ati “Abakiliya barikugenda babimenyera kaza buke buke”.
Mukarwema Clementine akorera umurimo w’ubudozi muri ako gakiririo
Mu gice cy’abakora ubusuderi ho hagaragaramo abakozi bake. Perezida w’ agakiriro Nzabahimana Ferdinand ya bwiye MUHABURA.RW ko abitabira gukorera mu gakiriro hari ibikoresho bahasanga baba batifitiye aho bakorera mu ngo zabo. Agira ati “ Hari abatatumva inyungu zo kuza mu gakiriro ariko nababwira ko hari inyungu nyinshi zirimo nk’imashini ziri aha natwe tutaragakoreramo ntabwo twazibonaga. Rero abantu bitabire kuza gukorera mu gakiriro”.
Umuyobozi w’Akarere ka Karongi, Ndayisaba Francois yabwiye MUHABURA.RW ko bari gushaka ingamba zizatuma ako gakiriro kabona abagakoreramo gusa ngo abagaturiye cyane mu murenge wa Rubengera bagomba kumva ko ari byiza kujya kugakoreramo, agira ati “ Turigushishikariza abantu ba Rubengera n’abandi babishaka kukagana …si ibyo gusa nk’Akarere turigushaka n’izindi ngamba zo kubona abazaza gukorera mu gakiriro kacu”.
Kamwe mu gakiriro kagezwe ho katwaye Leta amafanga menshi kari Irubengera
Bamwe mu bakorera muri ako gakiriro bavuga ko hari bagenzi babo bisubiriye aho bakoreraga biturutse ku ngendo bakoraga baza ku kazi kandi bahagera ntibabone abakiliya ngo bacuruze ibyo bigatuma batakaza kurusha uko binjiza, bahitamo kubireka.
Yanditswe na Ruhaumuriza Richard/Muhabura.rw


text:
Ikigo cy’ubucuruzi bw’ibitabo (Arise education) cyatangije ubukangurangurambaga bwo gusoma no kwandika muri gahunda ya ’Gira igitabo aho uri’ by’umwihariko binyuze mu bana bato babigisha kwandika udukuru.
Bamwe mu bana bashimiwe ni abakoze inkuru, iki kigo kibafasha kuzitunganya no kuzandika neza, bemeza ko kuba babonye ko bitaweho bibateye ishema kandi bazakomeza gusigasira iyi nganzo bandika ibibazo biri mu miryango ndetse banabishakira ibisubizo.
Uwiduhaye Faustina ni umwe muribo ufite imyaka 9, yiga mu mwaka wa gatanu w’amashuli abanza, yanditse inkuru yigisha abana b’abakobwa kugira amakenga no kunyurwa n’ibyo baba bagenewe n’ababarera.
Yagize ati "Iyi nkuru yigisha abana bagenzi banjye imyitwarire ikwiye kubaranga, aho bagomba kugira amakenga ndetse bakanyurwa n’ibyo baba bagenewe n΄ababyeyi babo. Ibi binteye imbaraga kandi niteguye kwandika inkuru nyinshi ku buryo nzaba umwanditsi. Mu bindi, niteguye kuzandika kuri gahunda ya Girinka"
Umuyobozi w’Ikigo cy’Igihugu cy’Uburezi, REB, Dr. Irene Ndayambaje avuga ko abibwira ko kwandika bigoye atari byo ahubwo ikigoye ari ukubona igitekerezo cyo kwandika, yagize ati "Abibwira ko ibyo kwandika bihenze ntabwo aribyo ahubwo igihenze ni ukubona igitekerezo cyo kwandika kuko hashakwa n’ubushobozi, ubu tugiye kuba abafatanyabikorwa ku buryo n’ibitabo bazandika byazanononsorwa bigashyirwa mu nteganyanyigisho"
Umuyobozi wa Arise Education Mutesi Gasana avuga ko bazakomeza gushyigikira iyi gahunda yo gufasha abana kwandika hagamijwe ko nabo bazaba abanditsi kuko gusoma no kwandika ari isoko y’ubumenyi.
Ati "Tugiye kuzenguruka mu gihugu hose dushishikariza abana kwandika inkuru natwe tubafashe kuziha umurongo, nizimara kwerwa zishyirwe mu bitabo ubundi bigurishwe na bo babone inyungu, icyo nasaba abana ni uko basoma ndetse bakanandika kuko ibyo ari byo soko y’ubumenyi"
Muri iyi gahunda ya Giri igitabo aho uri,yateguwe na Arise Education ku bufatanye na Save the Children, USAID, n’Ubuntu Publisher
Muri iyi gahunda hatanzwe ibitabo 500 muri gare ya Musanze bihabwa imodoka 25, hazatangwa ibitabo mu modoka zitwara abagenzi zirenga 100 mbere y’ukwezi kwa Nzeri 2018.
Atangiza ku mugaragaro iyi gahunda, Guverineri w’Intara y’Amajyaruguru Gatabazi JMV yashishikarije abantu b’ingeri zitandukanye kugira umuco wo gusoma no kwandika ndetse anakanguriye abayobozi na bo kugira uruhare mu kwandika, bakagaragaza ibibera aho bakorera.


text:
Ntugihabwa intebe mubandi bagabo ngo mwungurane ibitecyerezo, ibyo uvuze ntagaciro bigihabwa muri rubanda, mbese murugaga rw’abitwa abagabo ntucyibarirwamo yemwe hariho nabasigaye bakwita imbw… ndetse na bamwe mwari inshuti bahindutse bashya kuri wowe kandi ngo ntayindi mpamvu ibitera ataruko bamaze kugira abagore naho wowe ukaba ucyiri ingaragu!
Iteka uko uzajya uvugana n’abo mumuryango wawe cyane cyane ababyeyi ntibizajya bibura ko bakubaza igihe uzaza kuberekera umukazana, noneho nibaba basirimutse bakoresha zino mbuga nkoranyambaga, witegure ko ifoto yose uzajya ushyiraho uri kumwe n’umubobwa bazajya bakubaza niba ari uwo bari bategereje!. Umunsi umurimo wo kwihangana wabananiye bazatangira kugukangisha ko benda gupfa bakaba babajwe no kuzagenda badateruye akuzukuru wari kuzabaha, ubundi bazakubwirako bahangayikishijwe n’uko uzahambanwa ikara mugihe utagize icyo wibwira hacyiri kare!. Ibyo nibiramuka byanze kugufata uko uzajya ujya kubasura uzajya usanga urutonde rwabo baguhitiyemo rugutegereje, abo azaba ari babakobwa muturanye, bamwe mwiganye cyangwa bamwe bakomoka mumiryango ifitanye ubucuti bukomeye n’iwanyu, yewe rimwe narimwe bazajya bakubariza muri zanshuti zabo niba ntawe bazi ufite umukobwa ugeze mucyigero cyo gushyingirwa. Aho nuramuka ubananiye umwanzuro azaba aruko urwaye intinyi bamwe bajya bavugako intama yakandagiye ahhhh ! Uwo bazakuvugutira nutakwica uzagukiza ahhh!
Muri bagenzi bawe ntamunsi uzahita utabajijwe igihe izawe zizanyobwa; noneho uzakubona hari imirimo yo murugo uri kwikorera, haba gutegura amafunguro, gusukura imyambaro yawe ndetse n’aho uba azakubaza impamvu utazana umugore ngo abigukorere nkaho uwo mugore azaba aje kuba umuja, ntimunyumve nabi sinanze ko iyo mirino umugore ayikora ariko ntibyakagombye kuba impamvu nyamukuru yo gushaka kandi byarushaho no kuba byiza mwese mubifatanyije buri umwe agakora icyo akunda kandi azi gukora neza. Erega urugo ni urwa babiri shenge !
Hari bamwe uzabwirako ugishaka uwo muzarushingana baguhe urwamenyo bati ” n’abakobwa bose buzuye muri cyino gihugu? cyereka nimba uwawe azava mu ijuru! “, bati se wabuze n’uwo utera inda ? Hari nabandi uzabwirako ugishaka ubushobozi bwo gutunga urugo bakubwireko ntagihe kizagera ngo wumve ugwije umutungo ko ahubwo wakagombye kumuzana mukabishakira hamwe, yego koko birumvikana ntagiye kizagera ngo wumve ugwije byose muri ino si dutuye ariko nanone hagomba kuba hari twaduke tw’itangiriro uzifashisha mukubyazamo ibyo bindi bihambaye. Ariko ese ubundi turetse ibyo, nshimye y’uko ayo gukoresha ubukwe ushobora kuzayahabwa n’umuryango wawe ( mugihe uwufite kandi wifashije) ndetse andi ukaba uteganya ko azava mu ntwererano uretseko nabwo ntagihamya uba ufite ko abo bose wahaye ubutumire bazagutwerera, nonese n’ayo kwishyura inzu muzabamo bazayaguha?, ayo guhahira urwo rugo se nayo bazajya bayabatwerera da? Ejo bundi baraje bagushyireho icyindi gitutu cyo kubyara ! ayo uzagura imyenda y’umwana cyangwa ayo kujyana uwo mubyeyi kwa muganga bazayaguha? Harya ubundi muri abo bose bari kugushyiraho igitutu ngo uzane umugore hari n’umwe muri bo uzi uko mumufuka wawe hifashe? Kuri bamwe kwitunga uri umwe biraba bikiri ingorabahizi ngo urajya gushyiraho n’undi wakabiri?
Ese ubundi bakurecyeye uburenganzira bwo gukora icyo ushaka mugihe cyikunogeye hamwe nuwo ushaka? Kuba atari yubaka urwo rugo kucyi twumvako bigomba kuba impamvu yo kumutesha agaciro mubandi ? Ese ni ibitecyerezo bye bidafututse umugayira ngo tubimenye cyangwa ni uko wabwiwe ko gushaka umugore bikugira icyirenze kuba uwo uriwe mubusanzwe? Nibyiza ko washinze urwawe twese turabyishimiye ariko ntibisobanura ko mugenzi wawe ucyiri ingaragu agomba kugendera ku isaha yawe. Inkono ihira igihe!
Imigisha myinshi,,,


text:
ABAGABO - ABAGORE - ABAKOBWA BEZA - ABASOMYI B'IGITUBA - AGAKINGIRIZO - AMABERE - AMAFOTO Y'IBITUBA - AMAFOTO YO GUSWERA - GUKUNA - GUSOHORA K'UMUGORE - GUSOHORA - GUSOMANA - GUSWERA - GUSWERA IGITUBA KININI - GUSWERA NEZA - IBIBAZO BY'IGITSINA - IGITUBA - IGITUBA KININI - IKIBUNO - IMBORO - INAMA Z'IGITSINA - INAMA Z'URUKUNDO - INDWARA Z'IBITSINA - KUNYAZA - KWIKINISHA - RUGONGO - URUKUNDO - URWENYA - VIDEO Z'ABAKOBWA BEZA - VIDEO Z'IKIMANSURO - VIDEO Z'URUKUNDO - VIDEO ZO GUSWERA - VIDEO ZO GUSWERA Z'ABAHINDE - VIDEO ZO KUNYONGA IKIBUNO - VIDEO ZO GUSWERA Z'ABAGANDE - VIDEO ZO KUNYAZA - VIDEO Z'ABAKOBWA BIKINISHA - VIDEO ZA RUGONGO NINI - VIDEO Z'IGITUBA KININI
Intambwe 4 zo Gusubirana n'Umukunzi Nyuma yo Gutandukana
Gutandukana kwa benshi mu bakundanaga biterwa ahanini n’ibintu bitari binini cyane, ariko icyo bihuriyeho ni uko n’ubundi icyo bigeraho ari kimwe: gutandukanya abakundanaga!
Ese birashoboka ko wagarura uwari umukunzi wawe nyuma y’igihe kinini atakuvugisha, atakwereka ko akigukeneye?
Byashoboka se ko bya bihe byiza mwagiranaga bibagarukira nyuma y’uburyo mwatandukanye nabi?
Aha ushobora no kwibaza ibibazo byinshi biguca intege, wibaza ko niba ubwo yagusize akagenda, icyo wakoresha cyose ngo akugarukire, niba bwo wakwizera ko azahaguma nabwo atazongera ngo agucike.
Ibi byose ni ibigenda biguca intege, iyo ubitekerejeho. Ariko se niba umukunda wabuzwa n’iki gufata ‘risk’ nk’uko benshi bajya babivuga?
Nk’uko twabibonye tugitangira, impamvu nyinshi z’abagabo/Abagore baca inyuma cyangwa se banatandukana n’abakunzi babo, ahanini biterwa n’uburyo baba babitwayeho. N’ubona rero uwo wakundaga yigendeye cyangwa ukabona atakikwishimiye, jya utangira wibaze ibi bibazo:
- Ese kuba mwaratandukanye byaba ari ikose ryawe?
- Ese haba ari andi makosa wakoze, n’iyo waba utayazi cyangwa utaranayahaga uburemere?
Ahanini ni nk’igihe wakundaga kumuburanya cyane, kutamusaba imbabazi wamukoshereje n’utundi tuntu duto ariko nyamara tumuremerera we.
Niba kuba mwaratandukanye usanze byaratewe n’ikosa ryawe, aho rwose birashoboka ko wagarura umukunzi wawe mukongera mukabana urukundo rukaganza.
Usibye n’ibyo kandi aha uraza kureba uburyo wamugaragariza uburyo yahombye kuba utakiri uwe, n’uburyo wakoresha kugira ngo agaruke agukomangire ku rugi agutakambire agusaba ko mwasubirana. Ntugire ubwoba humura biroshye!
Biragusaba gukurikiza izi ntambwe gusa:
1.Reka kumwereka ko umukeneye cyane cyangwa ko ubayeho nabi adahari
Ikintu cya mbere ugomba gukora ni ukugaragaza ibitandukanye n’ibyo urimo gutekereza, cyangwa wifuza ko biba: Reka kumwereka ko wifuza ko agaruka!
Yego birasa naho bitumvikana cyangwa ko ari nko kwivuguruza, ariko ndakubwiza ukuri , uko urushaho kumugarura, ni ko nawe arushaho kuguhunga.
Muri icyo gihe rero jya ukora nk’aho ntacyo wahombye kuba yaragusize, ujye umureka ajye muri gahunda ze, akore ibyo yifuza byose, nyuma azatangira kubona impamvu agukeneye, anakwifuza mu buzima bwe, azatangira noneho kujya abona ukuntu ubuzima bubishye udahari.
Mureke akore ibyo ashaka, ajye mu bandi bagabo/bagore, batembere, basangire…, amaherezo koko niba ari uwawe azabona ko icyo yaje akurikiye iwawe nta handi akibona akugarukire.
Icyo gihe kandi numureka akaba akora ibyo yishakira byose, nawe jya wigira muri gahunda zawe, we guhora umutegereje nta gahunda mufitanye y’igihe azagarukira.
2.Iyibutse ubuzima bwawe bwiza bwa mbere y’uko ukundana n’umukunzi wawe
Muri icyo gihe wari uri kumwe n’umukunzi wawe, hari byinshi wasize inyuma. Abantu benshi iyo bafite abo bakunda, ntibaba bifuza ko bagira ahandi bajya; nta zindi nshuti baba bumva bagendana, basangira.
Iki ni igihe cyo kubisubiramo, ntukomeze kwibabaza, ahubwo ukishyiramo ko uko bimeze kose ubuzima bugomba gukomeza kandi neza, ugasubira muri bwa buzima bwagushimishaga na mbere y’uko muhura.
Iyo watandukanye n’umukunzi wawe, utangira kwibaza no gutekereza abandi bari kumwe, uti ese ubu abo yahisemo bandusha iki, yabakurikiyeho iki se? n’ibindi nk’ibyo… Yego biragoye kwibuza gutekereza kuri ibi byose iyo ukimukunda, ariko niwumva ushaka kubyirinda jya wibuka ko uwo mwanya wawe upfusha ubusa umutekerezaho, utekereza ibyo arimo, we nta n’isegonda afite ryo kugutekerezaho cyane cyane ko aba yibereye mu bindi.
3.Gerageza kwiyitaho no kwiha umwanya uhagije
Niba uri umugore warakundaga kwisiga, kujya muri salon ukiyitaho, kwambara imyenda myiza, cyangwa igezweho, uri umugabo se warakundaga gukora sport, kwisiga parfum nziza… bikomeze. Wikwisuzugura kuko niba we atakikubona hari n’abandi bakureba, wigarurire icyizere, wumve wongeye kwikunda nyuma yo kubura uwo wakundaga. Subira mu isoko ugure imyenda mishya kandi myiza, ukomeze wiyiteho, uhure n’abandi bantu bashya, umenyane n’inshuti nshya kandi unatemberere ahantu hashya. Niba uri mu kazi ugakore neza kandi nibiba byiza uzanazamuke no mu ntera. Ibyo byose kandi ujye ukora uko ushoboye bimugereho.
Ushobora gukora uko ushoboye ukabonana n’inshuti ze, n’abavandimwe be, n’abo bakorana cyangwa se bigana bitewe n’icyo akora, bityo ntazabasha kwihanganira kutaguhamagara ngo akubaze amakuru. N’ubwo ibyo byose azabikora asa n’utakwitayeho, wowe ntihazagire icyo bigutwara, uzamureke atangazwe no kubona ukuntu ubayeho neza adahari.
Ariko se nyuma y’ibi hakurikiraho iki?
Ese witabye telefone aguhamaye agusaba ko wamugarukira wabyitwaramo ute? Ni gute wabigenza kugira ngo yongere akwiyumvemo nk’uko byahoze?
4.Ntuzigere na rimwe umwemerera ko bikomeza, akibikubwira ku nshuro ya mbere kuko bimwereka ko wari warihagazeho kandi nawe warashize! Ntuzigere na rimwe uhita uvuga “Yego” n’iyo yaba agusabye amahirwe ya nyuma!
Ahubwo musubize ko ukeneye umwanya wo kubitekerezaho.
Ibi ni ukubera iki?
Impamvu ni uko ashaka ko mwongera mugakundana kandi guhita umwemerera si byiza kuko bimwereka ko wari warabuze aho ujya. Humura azakomeza aguhamagare kugeza ubwo azumva bimugeze kure! Ubu noneho, ushobora gukomeza kubikora kugeza ubwo uzaba wizeye neza koko ko yifuza ko mwongera gukundana, ko afite impamvu ikomeye imuteye kugaruka kandi ko usobanuye byinshi kuri we; ubundi urukundo rugasagamba, amahoro, ituze n’umunezero bigataha mu buzima bwanyu mwembi.
Subscribe to: Post Comments (Atom)


text:
Ntibavuga rumwe na MTN na TIGO ku rusaku ruturuka ku minara
Abaturage baturiye iminara ya sosiyete z’itumanaho Tigo na MTN mu kagari ka Gatoki, umurenge wa Save muri Gisagara baravuga ko urusaku rw’imashini z’iyi minara rubabangamiye.
Aba baturage bavuga ko iyo umuriro w’amashanyarazi ugiye, moteri zitanga amashanyarazi zihinda cyane.
Mu mudugudu w’Agasambu, ahubatse umunara wa sosiyete ya Tigo, abahatuye bavuga ko ntawe ubasha gusinzira, ngo nta n’umuntu watabaza ngo abegereye iyo minara bamwumve.
Rushigajiki Pierre utuye muri uwo mudugudu, muri metero nk’eshanu uvuye aho uwo munara wubatse, asobanura iby’icyo kibazo.
Agira ati “Ubu nta muntu ugisinzira! Jyewe nsinzira ari uko maze kunanirwa mu bwonko kubera urusaku rwa moteri z’iyi minara.
Nta muntu waterwa ngo atake tumwumve hano mu Gasambu kuko ziba zihinda cyane.”
Aba baturage, batuye mu ngo zirenga 10, bifuza ko bakwimurwa muri aka gace karimo iminara bakajya gutura ahandi, kugira ngo babashe kugira umutekano.
Bamwe muri aba baturage kandi bavuga ko bandikiye Tigo bayisaba gukemurirwa ikibazo ariko ntihagire igikorwa.
Umukozi ushinzwe itumanaho muri Tigo, Ntayombya Sanny, avuga ko iby’iki kibazo nta muturage cyangwa undi muntu wari warabibamenyesheje uretse kukibwirwa n’Umunyamakuru wa Kigali Today.
Nyuma yo kubimenya ngo bohereje abakozi ba Tigo b’abatekinisiye bajya kugisuzuma, bitwaje icyuma gipima urusaku.
Bageze yo ngo basanga moteri zikoresha umunara wabo zisakuza ku kigero cya desibeli (Decibel) 62 muri metero imwe uvuye aho moteri iri.
Ibyo bivuze ko ngo urusaku rw’izo moteri ari ruke kuko ngo urusaku rukabije ruba rwarenze Decibel 75.
Ntayombya yanabwiye Kigali Today ko Tigo itegura gusura abaturiye uyu munara wayo bakaganira kuri iki kibazo bakagishakira umuti urambye.
MTN bayireze no mu nkiko
Si abaturiye umunara wa Tigo babangamiwe kuko n’abaturiye umunara wa MTN nabo bavuga ko urusaku rwa moteri zikoresha uwo munara nazo zibasakuriza; nkuko Ndabakenga Joseph abivuga.
Ndabakenga utuye mu kagari ka Gatoki muri uyu murenge wa Save, hagati y’urugo rwe n’uwo munara harimo nka metero imwe n’igice. Ni nawe wenyine uvuga ko uwo munara umubangamiye.
Avuga ko yigeze kujya kwa muganga kwisuzumisha, bagasanga afite ikigero cyo hejuru cy’ubumara bwa ‘Radiation electro-magnetique’.
Agira ati “Basanze mfite ‘Taux’ iri hejuru ya ‘Radiation electro-magnetique’, mbabajije icyaba kibitera bambaza niba nkoresha telefoni ndabyemera.
Bambaza ko nkoresha mudasobwa ndabihakana kuko nta n’iyo ngira ariko mbabwira ko nturanye n’umunara nko muri metero imwe, muganga arambaza ngo ‘ubwo se uririrwa ubaza iki”?
Akomeza avuga ko yareze mu nkiko isosiyete ya MTN kuri iki kibazo arayitsinda. Gusa ariko ngo ibyo bari bamwemereye ko bagiye gukuraho urusaku rumubangamiye, ntacyakozwe.
Mu kiganiro Kigali Today yagiranye na Teta Mpyisi, ushinzwe itumanaho muri MTN Rwanda, yavuze ko imyanzuro y’urubanza yategekaga MTN Rwanda gukuraho urusaku rwabangamiraga Ndabakenga yashyizwe mu bikorwa.
Ikindi kandi ngo Ndabakenga ubwe ngo yaranabisinyiye mu mwaka wa 2013, mu mpapuro MTN ivuga ko ifite.
Agira ati “Twagiye mu rukiko, urubanza ararutsinda. Twebwe rero MTN ‘generator’ (moteri) twayikuyemo dushyiramo za batiri, tunamwishyura ibindi byari byangiritse, hanyuma turanasinyana impapuro we ubwe yemera ko MTN yakuyeho izo generator, ko nta rusaku rugihari.”
Twongeye kuvugana na Ndabakenga, maze atubwira ko MTN itubahirije amasezerano bagiranye yari anakubiye mu rubanza kuko ngo hari moteri ebyiri.
Imwe muri zo ikaza gusimbuzwa batiri ,urusaku ruragabanuka ariko ngo byakozwe mu mezi atarenze atatu gusa,moteri zose zirongera zikora uko byari bisanzwe.”
Umuyobozi w’akarere ka Gisagara Jerome Rutaburingoga avuga ko icyo kibazo kitari kizwi mu karere. Ahamya ko bagiye kugikurikirana vuba kugira ngo abaturage barenganurwe.
Agira ati “Ikintu cyose kibangamiye abaturage tugomba gushaka uburyo tukivanaho,kandi tugiye kugikurikirana,turebe icyo twakora haba kubimura,cyangwa se kwimura ibyo bikorwa remezo kuko byose birashoboka.”
Dukurikire ukanda kuri Like
Ibitekerezo ( 2 )
Aba baturage bakwiriye guhabwa ishingiro ndetse n’agaciro. Abayozi badasobanukiwe k’urwego rw’ubumenyi n’ikorana buhanga bakwiriye kujya bifashisha inzobere aho guterera iyo ngo ibibazo bishyirwe mu ntoki z’uwabiteje (Tigo/MTN)!
Sanny Ntayombya ati basanze hari 75dB. Ubwabyo byakagombye gutuma bahita bahaguruka bagakura ubuzima bw’umuturage mu kangaratete!! Aha nababwira ko ahantu umuntu aruhukira (kuryama,...) hatakagombye kurenza 65dB (kubatazi uko urusaku rubarwa (kuva kuri 65 kugera kuri 68dB bivuze ko urusaku ruba rwikubye kabiri! Ngaho namwe nimwibaze kugera kuri 75dB!!)
Mpyisi Teta ati umuturage atuye muri metero imwe uvuye kumunara ariko yasinye ko urusaku rwashize!! Muby’ukuri birumvikana ko Mpyisi ahagarariye ikigo cy’ubucuruzi adashishikajwe n’imibereho myiza y’uyu muturage. Nta muntu ugubwa neza no gutura kuri metero imwe uvuye k’umunara! Impamvu ni nyinshi kandi ndende....None rero bayobozi ni mutabare rwose abo baturage! Uzashaka ibindi bisobanuro by’imbitse ashobora kunsubiza kuri comments yanjye nkazamwandikira! Yewe n’abo bayobozi bireba niba bifuza ibisobanuro cg ubufasha ndi tayari kububagezaho!
Birakabije pe badutabare rwose


text:
Uvuze Cyabakamyi nta gushidikanya umuntu ahita yumva isano hafitanye n’amata.Ni agace kahozemo aborozi benshi, bityo uhageze wese akakirizwa amata, ku buryo nta mubyeyi warwazaga bwaki, kandi n’ubu abagifite ubushobozi bwo korora bishimira ko bafite umukamo ushimishije.
Umurenge wa Cyabakamyi ni umwe Mirenge icyenda igize Akarere ka Nyanza, uherereye mu yahoze ari Segiteri Mucubira muri Komine Murama, Perefegitura ya Gitarama.
Abahatuye bavuga ko ari ‘iwabo w’inka n’abantu’ maze mu mvugo irimo gutebya bakagira bati “Cyabakamyi turi imfura, twakiriza abatugana amata atarimo amazi.”
Uko imyaka yagiye ihita indi igataha, amateka yagiye ahinduka nubwo bemeza ko batasigaye ku izina gusa.
Iyo ubajije inkomoko y’iyi nyito, igihurizwaho na benshi ni uko kari agace kabagamo inka nyinshi, kandi na bugingo n’ubu ngo hava umukamo w’amata usaga toni ku kwezi.
Munyazesa Aron w’imyaka 85, avuga ko yamenye ubwenge muri aka gace hari aborozi benshi.Yagize ati “Nta muntu wageraga Cyabakamyi ngo abure amata. Hari icyanya cy’inka z’inyambo n’izindi, hakaba aborozi benshi. Uwahageraga wese yakirizwaga amata. Na bugingo n’ubu kandi abenshi ni aborozi,nubwo bitakimeze nka mbere ariko ubona ko hari ibisigisigi by’ahantu habaye inka. Ikindi kandi uworoye inka imwe cyangwa ebyiri abona umukamo ushimishije.”
Nyirandimubanzi Stephanie w’imyaka 63, atuye aho bita Cyarera, avuga ko nta muturage wa Cyabakamyi warwazaga bwaki.
Yagize ati “Nta mubyeyi w’ino aha warwazaga bwaki, nta mwana waburaga amata kubera ko hari hatuye aborozi benshi.Ubukungu bwa Cyabakamyi ni amata kuva kera.”
Hari n’abandi bemeza ko inyito ‘Cyabakamyi’ yakomotse ku Mwami Ruganzu Bwimba wimye guhera 1312 kugeza mu mwaka wa 1345, watanze iri zina ubwo yageraga muri aka gace.
Abasubiramo aya mateka bavuga ko aturutse mu rugo rwe rwari i Gasabo hafi ya Muhazi(ubu ni mu Karere ka Gasabo mu Mujyi wa Kigali) yageze ahitwa Mucubira (mu murenge wa Cyabakamyi) asanga abantu barasinziriye ati “Aha ni i Mucubira”, ageze Cyabakamyi mu rucyerera asanga abashumba bakama inka ati “Aha ni Cyabakamyi.”
Nubwo ari agace bivugwa ko gaturukamo umusaruro w’amata utari muke, kari mu bwigunge ku bijyanye n’ibikorwaremezo. Ni wo murenge rukumbi wo mu Karere ka Nyanza utagira amashanyarazi. Imihanda ni ikibazo kuko usanga amateme yarangiritse, bicyo akaba nta modoka zitwara abagenzi ziboneka muri uyu Murenge. Ibi bigira ingaruka ku borozi baba bashaka kugeza umusaruro w’amata i Nyanza ahari ikaragiro ry’amata.